Николай Лилиев
Плаче старата гора…

chitanka.info

Плаче старата гора над мъртви

                и незнайни синове.

От потайна шир за нови жертви

                властна смърт зове.

И натам, где смъртно се сражават

                две съдби,

черни птици шумно прилетяват,

                меден рог тръби.

Смърт победна смътно очертава,

                сред погаснали небеса,

в сянката на кървавата слава

                своята коса.

От потайна шир за нови жертви

                властна смърт зове.

Плаче старата гора над мъртви

                синове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.